Wimbledon gaan reuseboete teenstaanNovak Djokovic. (Foto: Wimbledon, Twitter) Wimbledon se hoofbestuur het aangedui dat hulle teen ŉ reuseboete van $1 miljoen (sowat R16 miljoen) gaan appelleer wat vroeër deur die Vrouetennisvereniging (WTA) opgelê is omdat hulle Russiese en Belarussiese spelers van vanjaar se toernooi verban het. Die All England Club het die verbod ingestel in reaksie op Rusland se inval in Oekraïne in Februarie vanjaar. Die dagblad Daily Mail berig dat die All England Lawn and Croquet Club, wat die sport in die Verenigde Koninkryk bestuur, gevolglik met $750 000 beboet is en die All England Club met $250 000. Sally Bolton, uitvoerende hoof van Wimbledon, het Maandag gesê Wimbledon het reeds appèl teen die boete aangeteken. “Dit is onderworpe aan ’n regsproses; ek kan dus nie daarop kommentaar lewer nie. Wat ek wel sal sê, is dat ons by ons besluit [om Russiese spelers te verban] staan.” Russiese en Belarussiese spelers is ook van Wimbledon-opwarmingsbyeenkomste in Eastbourne, Nottingham en Birmingham verban. “Ons het lank en hard oor ons besluit gedink. Dit was moeilik en uitdagend en ons het oor die gevolge gedink. Maar dit was die regte besluit vir ons,” het Bolton gesê. Spelers van Rusland en Belarus word wel toegelaat om aan alle ander tennistoernooie deel te neem, maar nie onder hul nasionale vlae nie. Die ATP sowel as die WTA het op die Wimbledon-verbod gereageer deur die byeenkoms van ranglyspunte te stroop. Die verbod het beteken dat mense soos die wêreld se nommer een Daniil Medvedev en die tweemalige wenner Victoria Azarenka vanjaar se Wimbledon moes uitsit. Djokovic reg vir stryd teen jong Italianer Novak Djokovic, die verdedigende kampioen, het intussen gesê dat hy baie van homself in die 20-jarige Italiaanse speler Jannik Sinner herken. Die twee sal Dinsdag in die kwarteindstryd van Wimbledon teen mekaar te staan kom. Die 35-jarige Serwiër het die eerste wedstryd teen Sinner verlede jaar in Monte Carlo maklik gewen. Sinner, wat al sedert sy tienerjare opslae maak, het die Spaanse tiener Carlos Alcaraz Sondag geklop. Voor vanjaar se Wimbledon-byeenkoms het hy nog nie ŉ wedstryd op gras gewen nie. In 2021 was Sinner die jongste speler in die einde van die jaar se top‑10 sedert Juan Martin del Porto in 2008 dié lys gehaal het. Hy het vroeër vanjaar, toe hy nog 19 was, ook die eerste tiener geword wat ŉ ATP 500-vlak‑geleentheid in Washington gewen het. Hy was ook die eerste Italiaanse finalis in die geskiedenis van die Miami Meesters verlede jaar. ŉ Kniebesering het hom egter verlede maand in die wedstryd teen Audrey Rublev by die Franse Ope benadeel. “Die stryd teen Novak gaan natuurlik ’n taai een wees. Hy speel baie, baie goed. Ek sal my bes probeer; dis die minste wat ek kan doen,” het Sinner gesê. Die Brit Cameron Norrie en David Goffin van België sal mekaar in die ander kwarteindstryd wat Dinsdag gespeel word, pak. Albei mans poog om vir die eerste keer die semifinaal van ŉ Grand Slam te haal. Norrie is die laaste Britse speler wat in Wimbledon se enkelspelkragmeting oor is. Goffin het die Amerikaner Frances Tiafoe tydens die langste wedstryd in vanjaar se Wimbledon geklop. Die spel het vier uur en 36 minute geduur. Hy het sy Wimbledon-kans verlede jaar misgeloop nadat hy ŉ kniebesering opgedoen het. Goffin het in 2019 in die kwarteindstryd teen Djokovic te staan gekom, wat maklik met hom afgereken het.